Kryptosporidioosia eli vasikkaripulia sairastavaa potilasta hoidetaan tavanomaisin varotoimin

Cryptosporidium on kokkideihin kuuluva yksisoluinen alkueläin. Kiinnittyy ohutsuolen suolinukkaan ja erittää hyvin kestäviä ookystia. Ookystat kestävät kuumuutta, kylmyyttä ja kemiallisia desinfektioaineita. Erittyy oireisena aikana miljoonia. 10 ookystaa riittää aiheuttamaan infektion. Eritys voi kestää useita viikkoja oireiden loppumisen jälkeen.

Runsaasti ripuloivat potilaat sijoitetaan yhden hengen huoneeseen.

Oireet ja taudinkuva

Vetinen ripuli, vatsakrampit ja -kipu, kuivuminen, ruokahaluttomuus, pahoinvointi, oksentelu, kuume (alkuvaiheessa) ja painon lasku. Itämisaika noin viikko (vaihteluväli 2–30 vrk). Vesiripuli kestää noin 1–2 viikkoa, joskus jopa 2,5 kk. Tartunta voi olla myös oireeton.

Tartunta

Tarttuu ihmisen tai eläimen ulosteella saastuneen juomaveden, uimaveden, elintarvikkeiden, kontaminoituneiden pintojen välityksellä (maatilakontakti, raakamaidon eli pastöroimattoman maidon juonti). Voi tarttua myös suoraan ihmisestä toiseen tai eläimestä ihmiseen. Ookystat säilyvät kuukausia tartuttavana kosteassa maaperässä ja vedessä. Keski- ja Etelä-Pohjanmaalla luonnonvesissä uiminen voi olla mahdollinen riski tartunnalle. Tavallinen veden kloorikäsittely tai jodi eivät tehoa.

Tarttuu kosketustartuntana käsien välityksellä. Käsiin voi ookystia saada esimerkiksi: leluista, vuodevaatteista, vaipanvaihdon yhteydessä, kylpyhuoneen pinnoilta, sairastunutta hoitaessa, infektoituneen eläimen käsittelyssä jne. Huomioitavaa, että navettavaatteet, kumisaappaat ja muut varusteet kontaminoituvat ookystilla ja levittävät niitä.

Käsihygienia

Aina käsien saippuavesipesu ja sen jälkeen käsien desinfektio.

Diagnostiikka

F-ParaNhO 6375. Ihmisillä tautia aiheuttaa c.parvum ja c.hominis. Edeltävä antimikrobihoito voi vaikuttaa tulokseen. Voi olla pitkään positiivinen.

Hoito

Hoito on oireenmukaista.

Suojaimet, kun vaara eritekontaktista

Suojakäsineet, kirurginen suu-nenäsuojus ja pitkähihainen suojatakki. Toimenpiteissä, joissa tulee roiskeita, käytetään visiirimaskia.

Potilaan ohjaus

Ohjataan potilaalle hyvä käsihygienia (saippuavesipesu ja käsihuuhde). Käsihygieniaa tulee toteuttaa kotona vielä muutaman viikon ajan. Erityisesti uima-altaissa uimista tulee välttää kahden viikon ajan oireiden päättymisestä.

Siivous

Päivittäinen ja loppusiivous: pyyhi huoneen kosketuspinnat, WC- ja pesutilat kloori 5000 ppm tai Oxivir plus 15 %:lla.